PC: Hearthstone: Heroes of Warcraft - Preview
LoaderHearthstone: Heroes of Warcraft - Preview
PC / Sept. 19, 2013
Hvordan spiller Blizzards kommende collectible card game i World of Warcrafts spraglede univers? Vi har gennemtestet den igangværende closed beta.
Hearthstone er Blizzard Entertainments (World of Warcraft, Starcraft, Diablo) nyeste skud på stammen. Spillet, der lige nu er i lukket beta til pc, men desuden vil blive udgivet til Mac og iPad, er et collectible card game (CCG) i stil med Magic: The Gathering, Yu-Gi-Oh og Pokémon. Da spillets reelt set er et kortspil baseret på World of Warcrafts univers, vil der igennem denne artikel være en del referencer dertil.
Hearthstone åbner med en lækker tutorial. Ordet lækker vil optræde mange gange i dette preview, da spillet emmer af production value. Det er Blizzard vi snakker om, så naturligvis er alle detaljerne kælet for, og på trods af spillet stadig er i beta, kunne det sagtens gå som det endelige produkt. Måden kortene præsenteres på, den måde de flyver ind på bordet eller angriber. Måden hvorpå man kan se hvad modstanderen peger på med sin mus, og hvorledes man selv sender spells afsted. Det hele har det ekstra niveau af finish som Blizzard er kendt for, og det føles umådeligt tilfredsstillende at tage del i en duel i Hearthstone.
Tilbage ved introen har vi startet spillet som den karismatiske WoW heltinde, Jaina Proudmoore, og sammen med hende skal vi lære spillets tøjler at kende. Dette foregår på underholdende vis igennem prædefinerede kampe imod flere af universets karakter. Bl.a. spiller vi mod Hogger og Millhouse Manastorm. I hver af de ca. 7 kampe lærer man nogle nye regler, men heldigvis er Hearthstone et meget simpelt spil, så det tager ikke lang tid at finde ud af hvad er op og ned. Undertegnede har spillet meget Magic: The Gathering, så strategier fra denne type af kortspil kan delvist overflyttes direkte.
I de forskellige intro kampe har Jaina samtaler kørende med modstanderen, og det bringer en god stemning til spillet, specielt for os der kan nikke smilende til de interne referencer. Spillet føles som om det sagtens kunne foregå inde på et af de mange værtshuse i WoW universet, og lyden af fløjter og høj stemning emmer ved hver enkelt spil. Dette giver Hearthstone et meget hyggeligt, og til dels “casual” præg.
Når intro-modstanderne er overvundet, er det på tide at få låst op for de andre klasser i spillet. Man starter med Jaina Proudmoore, som er mage, men man kan låse op for en type af deck (de 30 kort man spiller med) for hver af de ni klasser der er repræsenteret fra WoW. Dette gøres ved at slå dem individuelt, styret af kunstig intelligens, for derefter at låse op for den respektive. Klasserne fungerer forskelligt, og der er markant forskel på at spille enten hunter eller paladin. Side 1 af 4 – fortsætter på næste side…